Ymaddasu i newid hinsawdd

Ymaddasu i newid hinsawdd yw'r broses o ymaddasu ein ffordd o fyw er mwyn ymdopi ag effeithiau newid hinsawdd. Nod addasu yw lleihau neu osgoi niwed, a manteisio ar gyfleoedd a systemau adnewyddadwy, naturiol, organig. Gall gweithredoedd addasu fod naill ai’n gynyddrannol neu’n drawsnewidiol. Mae'r angen am addasu'n amrywio o le i le, yn dibynnu ar y risg i systemau dynol neu ecolegol. Gellir grwpio gweithredoedd addasu yn dri chategori: 
  - addasiad strwythurol a ffisegol;
  - Addasiad cymdeithasol; ac
  - Addasiad sefydliadol. : 845  Mae addasu yn arbennig o bwysig mewn gwledydd sy'n datblygu gan mai'r gwledydd hynny sydd fwyaf agored i effeithiau gwaethaf newid hinsawdd ac sy'n dioddef fwyaf. Mae'r gallu yma i addasu wedi'i ddosbarthu'n anwastad ar draws gwahanol ranbarthau a phoblogaethau, ac yn gyffredinol mae gan wledydd sy'n datblygu lai o allu i addasu. Mae cysylltiad agos rhwng gallu ymaddasol a datblygiad cymdeithasol ac economaidd. Yn gyffredinol, mae lefelau uwch o ddatblygiad yn golygu gallu uwch i addasu, ond mae rhai datblygiadau yn cloi pobl i mewn i batrymau neu ymddygiadau penodol. Ac efallai y bydd gan yr ardaloedd mwyaf datblygedig allu is i ymaddasu i fathau newydd o beryglon naturiol, nad ydynt wedi'u profi o'r blaen, o'i gymharu â pheryglon naturiol mwy cyfarwydd. Mae costau economaidd ymaddasu i newid hinsawdd yn debyg o gostio biliynau o ddoleri bob blwyddyn am y degawdau nesaf.